钦定古今图书集成/明伦汇编/闺媛典/第004卷 > 《书女孝经后》前人
## 钦定古今图书集成/明伦汇编/闺媛典/第004卷 > 《书女孝经后》前人

大哉，孝之为德也。分浑元而立体，经义贯于两仪；资
品汇以顺名，道德苞乎万象。盖有生则有伦，伦莫钜
于二人；有伦则有孝，孝实贯乎百行，孝之所为大也。
然若可望于君子，未可望于匹妇。讵知妇质阴而配
阳，处房帷而相夫子，匪僮僮何以助奠？匪怡怡何以
承懽？暌乖则家人离，溺僻则群小愠，女子之孝，所为
“大也。”顾一本同气，男之孝萌自孩提；异姓殊族，女之
孝犹俟推类。夫家云内，性非天然，𬞟藻有齐，寒焕温
色，匪石匪席，宜室宜家，淑媛寡能，愚妇鲜喻，女子之
孝所为难也。但世有克孝者，或母仪于率土，或章顺
于阛阓，或终誉于夙夜，或善则于不朽，或动天地而
迓休征，或感神明而昭景福。无论徽音，即言叔季，代
粒以乳，冒刃，全生提瓮不以贵宠骄盈，断鼻不以存
亡改易，以昌祚裔，以延年龄，以察神明，以孚鱼鸟，班
班史册，不可枚数，不则匮神斩祚，败类玷躬，此又女
子之孝，得失之林也。夫道大不可以小视，事难不可
以易举，法其所以得，戒其所以失，曷以哉？载籍言孝，
无虑百端，《孝经》一书，实为简要。章仅十八，义彻重元。
盖宣尼之遗言，孝子之龟鉴也。有唐郑氏，有慨于中，
谓“闺门章缺，女孝未详。虽道无二致，而天地则悬；教本同归，而阴阳殊别。”于是效其章句，作《女孝经》。纲举
目张，一准先圣。立言垂训，专属房帷。若以班氏为女
中之尼父，诸女为女中之曾参，首以开宗明义，谓“一
孝彻于三灵”，揭大端也，次之；“后妃知《关睢》之乐，窈窕
次之；夫人知专直之保宗庙，次之；邦君知礼法之守，
祭祀，次之；庶人知蚕织之为义利”，示大概也。曰事舅
姑，爱敬推自父母，妇职也。曰“三才承乾，犹之一天”，妻
道也，曰“孝治雍睦，洽于上下”，广仁也；曰“贤明闻见，比
于媵妾”，廓智也，曰“纪德行，则备五而除三”，而天夫之
义益彰。曰“五刑”，则禁妒寡欲，而逮众之惠益溥。曰“广
要道”，曰“守信”，曰“广扬名，则异接而咸宜。居贞而守一，
行成而誉著。”谏诤，匡恶也。胎教，善鞠也。母仪，式谷也。
终之举恶，昭大戒也。或引经以终义，或援古以证说，
虽言歉于雅驯，而意切于惩劝，即大家之口吻，谆谆
著明。若孔曾之论难，循循有序，表上皇唐，诏颁寰宇，
有裨风化，世所其珍。惜方策之鲁鱼，期剞劂之灿烂，
楷书图像，披阅宛然，言同面命，人似起原。如樊如班
如姜，师氏在侧；若妹，若骊若夏，荼毒在旁。虽宋高之
御笔，马远之绘章，何以加兹？则见女子之孝，图难如
易，举大如细，孝道得而妇顺明章，妇顺明而男教益
显，诚补先圣之未逮，端《闺范》于无穷者也。如曰不然，
请问来哲